মুক্তিযুদ্ধের সর্বাধিনায়ক জেনারেল ওসমানী, এটি স্মরণ করিয়ে দিয়ে কি প্রমাণ করতে চাইলেন? জেনারেল ওসমানী কি সে অগ্নিগর্ভ দিনের রাজনৈতিক প্রক্রিয়া এবং নেতৃত্ব – যা তিলতিল করে দেশের মানুষকে স্বাধীনতা সংগ্রামের দিকে এগিয়ে নিয়ে গিয়েছিল (যার অংশ জনগণ, রাজনীতিবিদ, ছাত্র শ্রমিক সকলে) – তার বাইরে থেকে হঠাত উদয় হওয়া কোন ব্যক্তিত্ব? ১৯৭১ এর পটভূমিতে জেনারেল ওসমানীর দায়িত্বের উৎস কি স্বাধীন বাংলাদেশের প্রবাসী সরকার নয়? নাকি এটি জেনারেল ওসমানীর পক্ষ থেকে মুজিবনগর সরকার-বিচ্ছিন্ন কোন স্বতঃপ্রণোদিত উদ্যোগ? তিনি কি প্রবাসী সরকারের অধীনস্থ ছিলেন না? সেটিই যদি আপনি বোঝানোর চেষ্টা করে থাকেন, তাহলে বিনীতভাবে জানতে চাইবো: ১৯৭১ পূর্ববর্তী সারা বাংলাদেশে যে রাজনৈতিক গণ জাগরণ (যা সশস্ত্র মুক্তিযুদ্ধের প্রেক্ষাপট তৈরী করেছে), সেই জাগরণকে এগিয়ে নিয়ে যেতে জেনারেল ওসমানী ঠিক কোন্ নেতৃত্বের ভূমিকা পালন করেছিলেন?